མཆིམས་ནམ་མཁའ་གྲགས་དང་འདི་གཉིས་གང་ཟག་གཅིག་མིན་པ་ནི།གོང་དུ་བརྗོད་པ་ལྟར་འདི་ཉིད་སོག་པོའི་གོང་མ་བྷུ་ཡན་ཐུས་མཆོད་གནས་སུ་བཀུར་དུས་ནི་ཕྱི་ལོ་༡༣༡༢ལོའི་རྗེས་སུ་ཡིན་པས་འདིའི་སྐབས་མཆིམས་ནམ་མཁའ་གྲགས་གཤེགས་ནས་ལོ་ཉེར་བདུན་ཕྱིན་འདུག་གོ།མཛོད་འགྲེལ་མངོན་པའི་རྒྱན་གྱི་སྦྱར་བྱང་དུའང་།གངས་ཅན་གྱི་རྒྱུད་ཀྱི་གནས་བརྟན་ཆེན་པོ་ལས་ཆེན་ཀུན་དགའི་ཆོས་འབྱུང་གསལ་བའི་སྒྲོན་མེ་ལས།སྣར་ཐང་པའི་བླ་མ་རྣམས་ཀྱང་ཚོགས་སུ་གནས་བརྟན་སྤྱན་དྲངས་པ་ཙམ་ལས་མི་མཛད་དེ།ཐུགས་གཙིགས་ཤིན་ཏུ་ཆེན་པོས་ལྐོག་ཏུ་གསོལ་བ་འདེབས་པར་མཛད་པས།འགྲོ་བའི་གསོས་སྨན་དུ་གྱུར་ཏོ།།འདི་དག་ནི་གནས་བརྟན་ཆེན་པོའི་རྣམ་འཕྲུལ་མཆིམས་ཐམས་ཅད་མཁྱེན་པའི་གསུང་ལས་བྱུང་བ་ལྟར་བྲིས་པའོ།།ཞེས་འབྱུང་བ་ལྟར་འདི་ཉིད་གནས་བརྟན་བཅུ་དྲུག་གི་ཡ་གྱལ་དུ་གྲགས་པས་གནས་བརྟན་ཞེས་བརྗོད་པ་ཡིན།མཆིམས་ཐམས་ཅད་མཁྱེན་པ་ལ་སོགས་པའི་ཞབས་རྡུལ་རྙོག་པ་མེད་པ་སྤྱི་བོས་ལེན་པ་ཞེས་པའི་མཆིམས་ཐམས་ཅད་མཁྱེན་པ་ནི་མཆིམས་ནམ་མཁའ་གྲགས་ཡིན་པ་དང་།འཇམ་སྒེག་གམ་མཁས་པ་འཇམ་པའི་དབྱངས་ནི་བཅོམ་ལྡན་རིག་རལ་གྱི་སློབ་མ་ཡིན་ཞིང་།མཆིམས་ནམ་མཁའ་གྲགས་ནི་བཅོམ་ལྡན་རིག་རལ་གྱི་བླ་མ་ཡིན་པ་ནི།བཅོམ་ལྡན་པའི་རྣམ་ཐར་དུ།ཁོང་ཉིད་བསྙེན་པར་རྫོགས་སྐབས།དབྱར་ཉི་མ་ལ་མཁན་པོ་དང་།མཁན་ཆེན་མཆིམས་ལ་ལས་ཆོག།སྐྱོ་སྟོན་གྱིས་གསང་སྟོན་བྱས་ནས་དགའ་བ་གདོང་དུ་བསྙེན་པར་རྫོགས།ཞེས་དང་།མཁན་ཆེན་མཆིམས་ལ་འདུལ་བ་མདོ་རྩ།་་་་་རྗེ་བཙུན་མའི་ཆོ་ག་ཞུས།ཞེས་སོགས་འབྱུང་བ་ལྟར་མཆིམས་ནམ་མཁའ་གྲགས་ལས་ཟབ་ཆོས་གང་མང་ཞུས་འདུག་པ་དང་།བཅོམ་ལྡན་པ་དགུང་ལོ་སོ་དྲུག་གི་སྐབས་མཆིམས་ཐམས་ཅད་མཁྱེན་པའི་བཀའ་མངགས་ལྟར།མཁས་པ་འཇམ་པའི་དབྱངས་ཀྱིས་བཅོམ་ལྡན་པ་སྣར་ཐང་དུ་གདན་དྲངས་པ་གོང་དུ་བཅོམ་ལྡན་པའི་རྣམ་ཐར་དྲངས་པ་ལྟར།མཁན་ཆེན་མཆིམས་ཐམས་ཅད་མཁྱེན་པ་དང་གོང་གི་མཁན་ཆེན་མཆིམས་ནི་མཆིམས་ནམ་མཁའ་གྲགས་ཡིན་ལ།ས་སྐྱའི་གདུང་རབས་ངོ་མཚར་བང་མཛོད་ལས།འགྲོ་མགོན་འཕགས་པས་སོག་ཡུལ་ནས་བོད་དུ་ཕྱིར་ཕེབས་ཏེ་བླ་མ་ཇི་སྙེད་ཅིག་ལས་ཟབ་ཆོས་གང་མང་ཞུས་པར་བརྗོད་སྐབས།སྣར་ཐང་པའི་མཁན་པོ་མཆིམས་ནམ་མཁའ་གྲགས་དང་ཞེས་འབྱུང་བ་ལྟར།སྐབས་དེར་སྣར་ཐང་གི་གདན་ས་འཛིན་མཁན་རྣམས་ལ་མཁན་ཆེན་དང་མཁན་པོ་ཞེས་བརྗོད་མུས་ལྟར་མཆིམས་ནམ་མཁའ་གྲགས་ཀྱང་སྣར་ཐང་གི་གདན་སའི་ཁྲི་ལ་བཞུགས་ཡོད་པས་ན་མཁན་ཆེན་ཞེས་བརྗོད་པ་ཡིན་ཞིང་།སྐྱོ་སྟོན་སྨོན་ལམ་ཚུལ་ཁྲིམས་ཀྱི་རྣམ་ཐར་སོགས་སུའང་།གནས་ལྔ་མཁྱེན་པས་མཁན་པོ་དང་།མཆིམས་ཐམས་ཅད་མཁྱེན་པས་སློབ་དཔོན་མཛད་ནས་དགེ་ཚུལ་བསྒྲུབས།ཞེས་དང་།མཆིམས་བློ་བཟང་གྲགས་པའི་མཛོད་འགྲེལ་མཆིམས་མཛོད་ཆུང་བར་གྲགས་པ་ལས།འཇིག་རྟེན་ཀུན་ལ་ཐམས་ཅད་མཁྱེན་པར་གྲགས།།སངས་རྒྱས་མཆིམས་ལ་གུས་པས་འདིར་ཕྱག་འཚལ།ཞེས་འབྱུང་བ་ལྟར།མཆིམས་ཐམས་ཅད་མཁྱེན་པ་ནི་སྐབས་དེར་མཆིམས་ནམ་མཁའ་གྲགས་ལ་ཡོངས་གྲགས་སུ་བརྗོད་པ་ཡིན་ནོ།།བཀའ་གདམས་ཆོས་འབྱུང་གསལ་བའི་སྒྲོན་མེ་ལས།ཆོས་མངོན་པ་མཛོད་ཀྱི་ཊཱིཀ་ཆེན་ལ་སོགས་པའི་རྩོམ་པའང་མང་དུ་མཛད་དོ།།ཡོངས་ལ་མཆིམས་ཐམས་ཅད་མཁྱེན་པ་ཞེས་གྲགས།ཞེས་འབྱུང་ལ།བཅོམ་ལྡན་པའི་ཆོས་མངོན་རྒྱན་གྱི་མེ་ཏོག་གི་མཇུག་ཏུ་བཅོམ་ལྡན་པའི་སློབ་མ་གཞོན་ནུ་དཀོན་མཆོག་གིས་ཆོས་མངོན་པའི་བརྒྱུད་རིམ་གསུང་སྐབས།སྐྱི་སྟོན།དེས་བཅོམ་ལྡན་རལ་གྲི་ལ་གསུངས།དེས་གཞོན་ནུ་དཀོན་མཆོག་ལའོ།ཞེས་པའི་སྐབས་ཀྱི་སྐྱི་སྟོན་ནི་སྐྱི་སྟོན་གྲགས་འབུམ་ཡིན་ལ།སྐྱི་སྟོན་གྲགས་འབུམ་ནི་སྣར་ཐང་དུ་མཆིམས་ནམ་མཁའ་གྲགས་ཀྱིས་མཚན་ཉིད་ཐོག་མར་བཙུགས་ཏེ་བྱུང་བའི་མཁས་པ་ཐོག་མའི་གྲས་དང་།མཆིམས་ནམ་མཁའ་གྲགས་ཀྱི་སློབ་མ་དང་།བཅོམ་ལྡན་རིག་རལ་བསྙེན་རྫོགས་སྐབས་ཀྱི་གསང་སྟོན་སློབ་དཔོན་དང་།བླ་མ་ཡིན།ཞུ་ཆེན་ཚུལ་ཁྲིམས་རིན་ཆེན་སོགས་ཀྱི་གསན་ཡིག་ཏུའང་།རྒྱལ་སྲས་ཞི་བ་ལྷའི་བསླབ་པ་ཀུན་ལས་བཏུས་པའི་ལུང་ཐོབ་པའི་བརྒྱུད་པ་ནི།་་་་་་སངས་རྒྱས་སྒོམ་པ་སེང་གེ་སྐྱབས།མཆིམས་ནམ་མཁའ་གྲགས།སྐྱོ་སྟོན་སྨོན་ལམ་ཚུལ་ཁྲིམས།བཅོམ་ལྡན་རིག་པའི་རལ་གྲི།སྐྱི་སྟོན་ཤཱཀ་འབུམ།སྐྱི་སྟོན་གྲགས་པ་རྒྱལ་མཚན།དོལ་པོ་ཀུན་མཁྱེན་ཤེས་རབ་རྒྱལ་མཚན།ཞེས་གསན་ཡིག་གཞན་དུའང་འདི་ལྟར་འབྱུང་བ་དང་།དེབ་སྔོན་སོགས་གོང་དུ་དྲངས་པ་ལྟར་མཁས་པ་འཇམ་པའི་དབྱངས་ནི་བཅོམ་ལྡན་རིག་རལ་གྱི་སློབ་མ་ཡིན་པ་ཧ་ཅང་གསལ་ལ།མཆིམས་ནམ་མཁའ་གྲགས་ནི་བཅོམ་ལྡན་པའི་བླ་མ་ཡིན་ན་མཆིམས་ནམ་མཁའ་གྲགས་དང་མཁས་པ་འཇམ་པའི་དབྱངས་གཉིས་གང་ཟག་གཅིག་ཡིན་པར་བཤད་པ་དེ་ནི་ནོར་བའོ།།གཞན་ཡང་ས་སྐྱའི་གདུང་རབས་ངོ་མཚར་བང་མཛོད་ལས།དེ་ནས་དགུང་ལོ་སུམ་ཅུ་རྩ་གསུམ་པ་མེ་མོ་ཡོས་ལ།རྒྱལ་པོ་ཆེན་པོས་གདན་འདྲེན་གྱི་གསེར་ཡིག་པ་ནན་ཆེ་བས་གོང་ལ་ཕེབས།ཞེས་འགྲོ་མགོན་ཆོས་རྒྱལ་འཕགས་པ་ཕྱི་ལོ་༡༢༦༧ལོར་ཨ་ལགས་ཚེ་ཏན་གྱི་བསྟན་རྩིས་ཀུན་བཏུས་ལས།ས་སྦྲུལ་ལ་འཕགས་པ་སླར་ཡང་སོག་ཡུལ་དུ་ཕེབས།སོག་ཡུལ་དུ་ཐེངས་གཉིས་པ་ཕེབས་སྐབས་འདི་ཉིད་ལྷན་དུ་ཡོད་པར་གོང་དུ་བཤད་ཟིན་པ་ལྟར།སྐབས་དེར་མཆིམས་ནམ་མཁའ་གྲགས་ཀྱིས་སྣར་ཐང་གི་གདན་ས་བཟུང་སྟེ་འཆད་ཉན་གྱིས་སྐྱོང་བཞིན་པའི་དུས་ཡིན་ཞིང་།ཁོང་སོག་ཡུལ་ཕེབས་པའི་ལོ་རྒྱུས་ཀྱང་རྣམ་ཐར་སོགས་སུ་མི་འབྱུང་བ་དང་།འགྲོ་མགོན་ཆོས་རྒྱལ་འཕགས་པས་མཆིམས་ནམ་མཁའ་གྲགས་ཆུ་མིག་ཆོས་འཁོར་གྱི་གྲལ་གཙོར་གདན་ཞུ་གནང་ཡོད་པར་མ་ཟད།གོང་དུ་དྲངས་པ་ལྟར།མཆིམས་ནམ་མཁའ་གྲགས་ལས་ཟབ་ཆོས་གང་མང་ཞུས་ཏེ་བླ་མར་བཀུར་འདུག་ན་འཕགས་པའི་ཞབས་ཕྱིར་སོག་ཡུལ་དུ་ཕེབས་མི་སྲིད་དོ།།འདི་དག་གིས་མཆིམས་ནམ་མཁའ་གྲགས་དང་མཁས་པ་འཇམ་པའི་དབྱངས་གཉིས་གང་ཟག་གཅིག་ཏུ་འཁྲུལ་པ་སེལ་ནུས་སོ།།